《忆欧段》
宋代·周行己

岁暮何所思，道南咸与籍。出门泥漫漫，跬步成乖隔。

人情未免泥，节物复感迫。念我江海人，纾节慕古昔。

少年弄柔翰，颇谓得所适。岂有轩冕心，况自便菽麦。

人生不可意，变态忽如弈。狼藉太学生，俯就科举责。

居然五六载，颇不料损益。贫贱思富贵，富贵悲迫阨。

所得九牛毛，置身岂良策。何如谢客儿，会稽卜佳宅。

文章富贵心，山水乐幽僻。长安不可居，季冬犹絺绤。

缅望悲故乡，恨无晨风翮。寒窗九转肠，纷乱不可绎。

此意竟谁语，坐觉鄙吝积。不见二三子，讵可论肝膈。

悠悠百世名，浩浩此生迹。离娄烛千里，盲不见咫尺。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。